Ιωάννινα, 14 Οκτωβρίου 2025

Αγαπητέ Σταύρο,

Με ιδιαίτερη προσοχή μελέτησα τις τεκμηριωμένες προτάσεις που δημοσίως κατέθεσες για την αντιμετώπιση του προβλήματος της λειψυδρίας του λεκανοπεδίου Ιωαννίνων, το οποίο τα τελευταία χρόνια παρουσιάζεται εντονότερο, λόγω και των επιπτώσεων της Κλιματικής Κρίσης.

Ενδιαφέρον παρουσιάζει η πρόταση μεταφοράς νερού, ποσότητας 40.000 κ.μ. ανά ημέρα, στο λεκανοπέδιο Ιωαννίνων από τον υπάρχοντα ταμιευτήρα του υδροηλεκτρικού Σταθμού της Δ.Ε.Η. στον Ποταμό Αώο, ικανής να καλύψει σε σημαντικό βαθμό τις ανάγκες των κατοίκων του λεκανοπεδίου σε ύδρευση και άρδευση, εμπλουτίζοντας, ταυτόχρονα, τη Λίμνη Παμβώτιδα με νέους υδατικούς πόρους.

Σημαντική παράμετρος σε αυτήν την περίπτωση πρέπει να είναι η διασφάλιση της οικολογικής παροχής στον Αώο, δηλαδή της αναγκαίας ποσότητας νερού που απαιτείται, ώστε να συνεχίσουν να ευδοκιμούν τα υδάτινα οικοσυστήματα του ποταμού. Πρόκειται, άλλωστε, για έναν από τους τελευταίους ποταμούς ελεύθερης ροής στην Ευρώπη, ο οποίος ρέει ελεύθερα για πάνω από 270 χλμ., συμβάλλοντας στη διατήρηση σημαντικών και ευαίσθητων οικοτόπων, καθώς και των ειδών που διαβιώνουν σε αυτούς. Το θέμα της οικολογικής παροχής του Αώου το έχω θέσει στο Υπουργείο Περιβάλλοντος και Ενέργειας, στην Αποκεντρωμένη Διοίκηση Ηπείρου-Δυτικής Μακεδονίας, καθώς και στη διοίκηση της Δ.Ε.Η., με κάθε επίσημο τρόπο.

Είμαι πρόθυμος για κάθε περαιτέρω συνεργασία, η οποία θα είναι προς όφελος του τόπου μας!

Με φιλικούς χαιρετισμούς,

Γιώργος Αμυράς